**AZ OKTATÁSI JOGOK BIZTOSÁNAK JELENTÉSE**

**Hivatalból indított vizsgálat – Gólyatábor**

**Jó gyakorlatok**

**Több felsőoktatási intézmény is megosztotta pozitív gyakorlatát hivatalommal:**

**Budapesti Corvinus Egyetem**en a gólyatábor megszervezésében pozitív gyakorlatként emelhető ki a Hallgatói Önkormányzat körültekintő, lelkiismeretes és alapos munkája, amelyet a programok lebonyolításában részt vevő hallgatók kiválasztása során következetesen alkalmaz. A mindenre kiterjedő, évek óta bevált kiválasztási gyakorlat biztosítja, hogy csak megbízható és feddhetetlen személyek kerülhessenek be a gólyatábor szervezőinek körébe. A Hallgatói Önkormányzat a beválasztott szervezőknek előírja, hogy nem létesíthetnek semmilyen kapcsolatot a gólyákkal – múzeum-szabály –, nem élhetnek alkohollal vagy tudatmódosító szerekkel, és nem engedélyezett a gólyák bántalmazása sem. Ezen szabályok megszegése esetén a szervezőt hazaküldik, és fegyelmi eljárást helyeznek kilátásba vele szemben. Emellett a szervezők nem engednek be a táborba hallgatói jogviszonnyal nem rendelkező, külsős személyt. A Közgáz Campus mesterszakos gólyatábor szervezői közé pedig csak olyan személyt választanak, aki huzamosabb ideje megbízható tagja szervezetüknek.

A **Budapesti Műszaki és Gazdaságtudományi Egyetem** Építőmérnöki Karán – ha az Egyetem infrastruktúrája és a résztvevők száma ezt megengedi – a gólyatábor az Egyetem saját, zárt, biztonsági őrökkel őrzött táborhelyén zajlott. Ez a biztonság szempontjából mindenképpen pozitív gyakorlat. A Gépészmérnöki Kar a gólyatábor szervezésének átalakítását követően az alábbi eredményeket tudja felmutatni: A tábor szervezői minden évben újrapályáztatásra kerülnek, és meg kell, hogy feleljenek a kritériumoknak, azaz attól, hogy valaki egyszer szervező volt, nem jelenti azt, hogy következő évben is szervezhet majd. A szervezésre való pályázat az egész karon meghirdetésre kerül, bárki számára nyitott, aki teljesíti a kiírásban szereplő feltételeket, nem pedig egy szűk csapat/kör számára. A gólyákat előzetesen tájékoztatják már a személyes találkozó előtt. Tankörcsoportokat hoznak létre a közösségi médiában, valamint weboldalt üzemeltetnek a gólyák számára. A gólyaoldal: http://ghk.ktk.bme.hu/golya. Két részre bontják a szervezői csoportot – rendezvényszervezői és tankörvezetői részre –, amely csoportokra más-más feltételek vonatkoztak. A tankörvezetők számára sokkal szigorúbb minimálisan elvárt tanulmányi követelményt szabtak meg a pályázati kiírásban, valamint a tankörvezetők komoly, heti rendszerességű felkészítésen kell, hogy részt vegyenek, amiből a végén vizsgát is tesznek. A rendezvényszervezők feladata a tábor további programjainak megszervezése és koordinálása volt, számukra kevesebb egyetemismereti felkészítőt szerveznek, itt a csapatban való együttműködésre fektették a hangsúlyt, és ennek megfelelően tartottak heti rendszerességgel foglalkozásokat. Mindkét szervezői csapat számára több hónapos felkészítést tartottak, amely amellett, hogy felkészíti őket a tábor lebonyolítására, megismerjük a jelölteket. A felkészítők végeztével egy több oldalas „ZH” került megírásra, amelynek jó teljesítése kritérium a tankörvezetői poszt betöltéséhez. A végső kiválogatás után írásbeli nyilatkozatot tettek, amelyben a következőket fogalmazták meg: jogszabályok, egyetemi szabályzatok betartása és betartatása, erkölcsi és társadalmi normák kötelező érvényű betartása, gólyákkal baráti, illetőleg feladatából adódó (tankörvezető) kapcsolaton kívül semmilyen egyéb kapcsolatba nem kerülhetnek. Az előbbi pontok bármelyikének megsértése esetén az adott szervező azonnali hatállyal kitiltásra kerül a táborból, az eset súlyától függően pedig egyetemi fegyelmi eljárást kezdeményezhetnek. Az első félév során végig fenntartott tankörök, amelyek számára a tankörvezetők foglalkozásokat szerveznek, alapvető információkat osztanak meg. A tankörök kis létszámúak, 20-25 fősek. Alapjuk az elektronikus, valamint személyes kapcsolattartás. A gólyák részére előre kiküldik a szabályzatot és a házirendet. Tankörvezetői kézikönyvet hoztak létre, amely a tankörfoglalkozások vázát adja. Jó gyakorlatnak számít: anonim, elektronikus felmérés a résztvevők között, melyen a kitöltők 1-6 között értékelhettek több szempont szerint, a legfontosabbakat kiemelve a következőkben (1 - legrosszabb, 6 - legjobb): A kitöltők a legtöbb kritikát a szálláshellyel, valamint a tábor árával kapcsolatban fogalmaztak meg, átlagos elégedettségi érték a szálláshely esetén 2,9, míg az ár esetén 2,6. A szórakoztató programokat, bulikat összességében átlagosan 4,1-re értékelték. A tankörvezetők tevékenységét 5,5-re, viselkedésüket 5,6-ra, míg az általuk tartott foglalkozások hasznosságát 5,3-ra értékelték. Az Építészmérnöki Karon sok hasznos gyakorlat vált szinte hagyománnyá az elmúlt években, ilyen a folyamatos biztonsági őrzés, az igények részletes felmérése a rendezvény előtt, az élmények, észrevételek visszacsatolása a rendezvény után, a szervezők „többlépcsős” kiválasztása. A Hallgatói Képviselet fontosnak tartotta megemlíteni, hogy az eseményt minden alkalommal a Kar egyik vezető oktatója nyitja meg, továbbá példaértékű Egyetemükön a tankörrendszer, mely azon túl, hogy a kiscsoportos foglalkozások és csapatjátékok lebonyolítását könnyíti meg, az első félévben ugyanezen beosztás szerint hallgatják tárgyaikat. A táborban kialakuló csapatszellem nagyban elősegíti a tanulmányi előmenetelt. A Vegyészmérnöki és Biomérnöki Kar gólyatábora minden évben azonos módon kerül megszervezésre, a programok kis mértékben változnak, így rengeteg hasznos gyakorlat vált hagyománnyá a táboraikban, viszont ezek legtöbbje kari specifikumokra alapul, nem feltétlenül hasznos más intézményeknek. Az alább felsorolt gyakorlatok általánosíthatóak, így mindenki számára hasznosak lehetnek. A szervezői gárda pár évente teljesen cserélődik. Az eddigi évek tapasztalatait nem hagyják kárba veszni, ugyanis minden rendezvény után a Hallgatói Képviselet elnöke, a rendezvényért felelős képviselő és a főszervező közösen készít egy dokumentumot, amelyben minden – a rendezvény alatt és után felmerülő – változtatási javaslatot, átgondolandó megvalósítási módot feltüntetnek, tanácsot adva ezzel a következő évi szervezőknek. A tábor ideje alatt az elsőévesek nem hagyhatják el a tábor területét, csak és kizárólag szervező kíséretében. A tábor teljes ideje alatt egy biztonsági szolgálat őrzi a tábort és a tábori lakók nyugalmát. A tábor szervezése egy hosszú folyamat, amely során az esetlegesen felmerülő problémákat előre igyekeznek kiküszöbölni, valamint a tábor kezdete előtt egy nappal a teljes szervezői gárda elfoglalja a helyszínt, és átvizsgálja annak alkalmasságát. A táborban több előadás is szól a hallgatók tanulmányi ügyeinek fontosságáról, az egyetemi évek alatti lehetőségekről és kötelességekről. A Hallgatói Képviselet tagjaitól személyesen is tudnak kérdezni az aktuális problémáikkal kapcsolatban (kollégiumi jelentkezés, rendszeres szociális támogatás stb.), a legfontosabb tudnivalókra külön előadás keretében is felhívják a figyelmüket. Érdemes a kari oktatói vezetés véleményét is kikérni a programokkal kapcsolatban, az elmúlt években előfordult már, hogy a tábor tematikájában kértek tőlük módosítást, amelynek természetesen minden esetben eleget tettek. A kari Hallgatói Képviselet külön kiemelte gólyatábor általuk kitűzött céljait: az elsőévesek beilleszkedésének gördülékenyebbé tétele, a kari közösségi élet szervezése, a hallgatói kötelességek és lehetőségek bemutatása. A szervezők minden évben ezen alapelvek mentén igyekeznek egy érdekes, izgalmas és hasznos gólyatábort szervezni. A Villamosmérnöki és Informatikai Kar gólyatábora sokadszor kerül gyakorlatilag változatlan szervezési folyamat és séma szerint megrendezésre. Évről-évre csak a tábor szervezőinek személye, tematikája (kerettörténete, „feelingje”) változik. Így sok gyakorlatot tudnak ajánlani – ezek közül sok viszont csak a Villamosmérnöki és Informatikai Karon bír gyakorlati jelentőséggel. Általánosan jó gyakorlatként említik meg a következőket: a táborba belépő leendő elsőévesek csomagjait szakszerűen ellenőriztetik, hogy kábítószer és alkohol ne juthasson a táborba. Jelentkezéskor az ételallergiáról és gyógyszerérzékenységről külön felmérést készítnek, és ennek megfelelően rendelnek a táborba gyógyszereket, adott esetben külön speciális ételeket is. A tábor biztonságáról, őrzéséről és orvosi ellátásáról is gondoskodnak. Ide sorolják azt is, hogy szervezői képzésen és kiválasztáson kell átesnie a senioroknak. A táborban jelen vannak a mentorok, akik szerződéses kapcsolatban vannak az egyetemmel, így adnak egy további biztosítékot. A szervezés több hónappal a gólyatábor előtt kezdődik, így a legtöbb problémát még a tábor előtt sikerül elhárítani, hogy a helyszínen valóban csak a leendő hallgatókkal lehessen foglalkozni. A táborban sok előadás, tájékoztató hallható a tanulmányokról, egyetemi életről, közösségről, problémák (lemaradás, csúszás) kezeléséről. Többek között a kari vezetés (dékán, dékánhelyettesek) is előadnak. A Közlekedésmérnöki és Járműmérnöki Kar gólyatáborai már több éve ugyanazon elvek és hagyományok szerint kerülnek megrendezésre. Az alább felsorolt gyakorlatok már szokássá váltak a táborban, a Hallgatói Képviselet úgy gondolja, hogy megosztásuk más intézmények számára is hasznos lehet. Fontos a viselkedési normák szigorú szabályozása, hiszen egy gólyatáborban az elsős hallgatók a szervezőkben keresik és találják meg a biztonságot nyújtó szülői alakot. E fölény kihasználását teljes mértékben elítélik, és évek óta ennek szellemében tartják meg szervezőik felkészítését. A táborba érkezők csomagjait szakszerűen ellenőrzik, ezzel megakadályozzák, hogy kábítószer vagy szúró-, vágóeszköz kerüljön a tábor területére. A mentorgárdát leválasztják az operatív feladatok megvalósításáról, ezáltal a mentorok a gólyatábor során kizárólag a gólyákra tudnak koncentrálni. A tankörbeszélgetések és kötetlen beszélgetések alkalmával rengeteg hasznos tapasztalatra tesznek így szert az elsős hallgatók. A Karon immár 15 éve ápolt selmeci diákhagyományokat már a gólyatáborban megismertetik a gólyákkal. A hagyományőrzés mellett elkötelezett hallgatók messzemenőkig tisztelik és mindennapjaik során is megtartják a műszaki értelmiség erkölcsi normáit. A kari vezetést meghívják tanulmányi tájékoztató előadás tartása végett, amely a félévkezdés nehézségeit nagymértékben megkönnyíti az elsőéves hallgatók számára. Az allergiát, étel- és gyógyszerérzékenységet előzetesen felmérik, így már a jelentkezés leadásakor jelezni tudják az elsőéves hallgatók, hogy milyen különleges igényük figyelembe vételét kérik az étkeztetésükkel kapcsolatban. A Természettudományi Karon a gólyákat csapatokba rendezik, és minden csapatot két „patrónus” vezet. Rájuk az elsőévesek egész évben számíthatnak, ők bármikor rendelkezésre állnak, ha információra van szükségük, illetve segítséget kérnek a tanulásban vagy valamilyen egyetemi léthez kapcsolódó ügy intézésében. A patrónusokat a Kapocs (Kari Patrónus Öntevékeny Csoport) választja ki tagjai közül. Ezt mindig nagy gonddal teszi, tekintettel a feladat fontosságára és nehézségére. Minden évben megkérdezik a táborba jelentkezőket, van-e bármilyen betegségük, allergiájuk, ételérzékenységük, hogy a programokon való részvételnél, illetve az étkeztetésnél figyelembe vehessék. A Gazdaság- és Társadalomtudományi Kar Hallgatói Képviselete által felügyelt gólyatáborok kapcsán a képviselet által legnagyobbnak tartott pozitívumok a következők: a szolgáltatói szemlélet, mely szerint a gólyatábor a gólyákért van. A mentor- és instruktor gárda leválasztása az operatív feladatokról, így a tábor ideje alatt teljes mértékben a résztvevőkre tudnak koncentrálni. A szervezők szigorú kiválasztási folyamat, valamint gondos, több hónapos előkészítő munka. Az esemény alatt tartott előadások, tájékoztatók az új hallgatók részére. Viselkedési normák szigorú szabályozása: a már említett intim kapcsolatokat tiltó szabály mellett a gólyákkal foglalkozó szervezőkre további magatartásbeli kötelezettségek vonatkoznak (például az italfogyasztás vagy a trágár szavak tekintetében). Monitoring: már a rendezvényen megkezdődik a résztvevők visszacsatolásainak összeszedése, ami a rendezvény utáni kérdőívben csúcsosodik ki. Folyamatos biztonsági szolgálat, amely arra hivatott, hogy illetékteleneket ne engedjen be a tábor területére, illetve a gólyák se tudják felügyelet nélkül elhagyni a tábort. Az Egyetem oktatói gárdájából minden évben részt vesz egy-egy meghívott személy, aki a gólyákra váró változásokról és a Karról tart előadást. A különböző étel- és gyógyszerérzékenységek, továbbá allergiás megbetegedések kiderítésére nagy figyelmet fordítanak. Az Egyetemi Hallgatói Képviselet szerint a fentiekből látható, hogy a karok számos jó gyakorlatot alakítottak ki, elsősorban egymástól tanulva, a problémákra reagálva. Egyetemi és országos szinten egységesíthetőnek tartják a gólyatábori szervezők kiválasztásához, betanításához kapcsolódó jó gyakorlatokat. Ennek keretében specifikus szakmai és érzékenyítő képzéseket tartanak a szervezőknek, kapcsolódva az egyetemi Etikai Kódex előírásaihoz. Helyesnek tartják a szervezőkkel külön nyilatkozat aláírattatását, a hallgatói önkormányzati tisztségviselők ellenőrző-felügyelő szerepét, így a táborban ők is kritikus szemmel vehetnek részt, nem befolyásolja őket a program végrehajtásához kapcsolódó szervezői sikeresség. A különböző egyetemi vezetők meghívása a táborokba, az egyetemi szervezeti egységekkel való szervezett kapcsolattartás. Ez részben azt jelenti, hogy a meghívott vezetők egyetemi értékeket, felnőttes komolyságot közvetítenek, másrészt a formalizált, az egyetemi vezetőknek készített beszámolók, tájékoztatók a szervezőket és az őket felügyelő hallgatói képviselőket is átgondolásra, tervezésre késztetik. Szerintük alapvetően fontos – az Oktatók Hallgatói Véleményezése mintájára – a visszacsatolás. Specifikus kérdőívekkel felmérik a gólyák elégedettségét, különös tekintettel emberi méltóságukra, zaklatásukra. A kérdőívek kiértékelését a megfelelő hallgatói önkormányzati testület végzi, akik hatással vannak a következő évi gólyatáborok szervezésére. Jó ötletnek tartják a nyilvánosság teljes körűvé tételét és a költségszabályozást. Előzőekhez kapcsolódva egyértelművé, minden gólya számára világossá kell tenni a gólyatáborok programját, az ott elvárt viselkedési normákat, és azt, hogy kihez fordulhatnak segítségért, ha bármilyen baj éri őket. Másfelől nyilvánossá kell tenni, hogy milyen szolgáltatásokért mennyit kell fizetni, mire számíthat a résztvevő. Célszerű, ha a gólyatáborok résztvevői költsége nem tartalmaz szervezői díjat, hogy a mentorok, szervezők számára szolgálat legyen a gólyák segítése, és ezt a példát mutassák a gólyáknak is. Másfelől utólagos, az elégedettséggel összefüggő jutalmazással nagyobb hangsúlyt kaphat a személyes figyelem, a bizalomra építő viselkedés.

A **Debreceni Egyetem**en kialakult gólyatábor-szervezési és -lebonyolítási gyakorlatot a vezetőség és a Hallgatói Önkormányzat is kiemelkedően jónak tartja, és ajánlja más felsőoktatási intézmények részére is. A gólyatábor szervezése a leendő csapatvezetők, instruktorok kiválasztásának folyamatával kezdődik. Az intézményben működő Neptun tanulmányi rendszeren keresztül pályázat kerül meghirdetésre, amelyre az adott karok bármely nappali tagozatos hallgatója jelentkezhet. Minden jelentkező személyes meghallgatáson vesz részt, majd augusztus közepén kötelezően egy számukra rendezett gólyatábori felkészítő táborba kell menniük, ahol végrehajtják azokat a feladatokat, amelyeket a gólyatáborban részt vevő gólyákkal is elvégeztetni terveznek. Ezzel kiderül, melyik feladat működik, illetve hogy szükséges-e változtatni rajta. A felkészítő táborban továbbá kommunikációs és csapatépítő tréninget is tartanak, amelyen a korábbi évek tapasztalatai alapján kifejezetten a gólyatáborban várható helyzetek kerülnek megbeszélésre. A felkészítő tábor végén az ott tanúsított magatartás alapján kerülnek kiválasztásra azok, akik ténylegesen el fogják látni a szervezői és csapatvezetői feladatokat. A gólyatábor során az egyetem rektora és a vezetés több tagja, az érintett karok dékánjai és dékánhelyettesei is tájékoztatót tartanak a gólyák számára, részt vesznek egyes programokon. A gólyatábor lebonyolítása során kiemelt figyelmet fordítanak a biztonságra. Profi biztonsági szolgálat védi az egyetem területén lebonyolított tábor esetén is kordonnal körbekerített tábori területet, amelyről a gólyák csak napközben, csapatvezetői engedéllyel és kísérettel mehetnek ki. Külső személyek nem mehetnek be a tábor területére a napi hivatali munkaidőn túli időszakban. A gólyák és a szervezők különböző színű vászonkarszalagot kapnak. Az Egyetem területén zajló táborokban a szervezők, csapatvezetők az esti rendezvényekre személyenként legfeljebb egy fő külsős vendéget hívhatnak meg. A vendégek számára napi sorszámozott papírkarszalag kerül kiadásra, a karszalag kiadásakor felírják a vendég nevét, így tudják, hogy melyik karszalag kinek a kezén van. Gond esetén azonosítható a problémás személy. A vendégkarszalaggal rendelkezők nem mehetnek be a kollégiumokba, csak a rendezvényterületet látogathatják.

Az **Eötvös Loránd Tudományegyetem** egyértelműen állást foglalt amellett, hogy a hallgatói önkormányzatok tevékenységét az érdekvédelemre, a hallgatói képviseletre és a hallgatók részére nyújtott szolgáltatásokkal kapcsolatos minőségvédelemre kell (vissza)terelni. Ennek jegyében az egyes rendezvények, így a gólyatáborok esetében is kizárólag közbeszerzéssel kiválasztott külső cég számára teszi lehetővé a rendezvények megszervezését. Az ELTE Egyetemi Hallgatói Önkormányzat központilag koordinálta a rendezvényekért felelős részönkormányzati (kari) tisztségviselők munkáját, amely alapvetően a folyamatos tapasztalatcserét és egyetemi szinten szervezett képzéseket jelenti. Az egyes részönkormányzatok között jelentős különbségek tapasztalhatóak a gólyatáborok szervezésével kapcsolatban. A Társadalomtudományi Karon a kari Hallgatói Önkormányzat a főszervezői poszt betöltésére pályázati lehetőséget biztosít, később a beérkezett pályázatokat a honlapra is feltöltik. A tábor- és rendezvényszervező csoport létrehozását kivétel nélkül mindenkinek tudnák ajánlani. Általában a legtöbb táborban a HÖK tisztségviselői lesznek a szervezők, ugyanakkor fel kell ismerni, hogy nem minden tisztségviselő alkalmas arra, hogy szervező legyen, és nem minden szervező alkalmas arra, hogy tisztséggel járó kötelezettségeknek tegyen eleget. Tavaly volt az első képzésük, rengeteg új játék és ötlet érkezett a csoportból. A csoportok vezetői mindig elsőévesek, az előző évi tábor gólyái lesznek, ezzel biztosítva a folyamatos fluktuációt a táborban. Csoportvezető mindenki csak egyszer lehet, de előtte egy féléven keresztül tartó képzésen kell részt kell vennie tavasszal. A tábor előtt egy két éjszakás előkészítő táborban kell megjelenniük, ahol szituációs játékokkal igyekeznek őket felkészíteni arra, hogy milyen problémákkal találkozhatnak a táborban. A Társadalomtudományi Kar gólyatábora felsőévesek számára nem nyitott, maximum „álgólyaként” érkezhetnek a táborba. Csapatonként egy felsőbb éves hallgató részére engedélyezett a részvétel – tehát összesen 10 fő –, akiknek előtte pályázatot kell írniuk arról, hogy miért szeretnének a táborba jönni. Sokan, akik a saját gólyatáborukról lemaradtak, csak így tudnak eljutni a gólyatáborba. A Pedagógiai és Pszichológiai Kar gólyatáborának lebonyolításában segédkező felsőbb éves hallgatók a tábort megelőzően, a tanév során egy tizenkét alkalmas képzésen vettek részt. Ennek során igen sokoldalú felkészítést kaptak mind az egyetemi életről, a különböző szakterületek tudnivalóiról, mind azokról a helyzetekről, amelyekkel a táborban találkozhatnak. Ezáltal a táborban jelenlévő hallgatók kellő felkészültséggel segítették az esemény megvalósulását. A táborban közel 190 gólya vett részt, közülük 93-an adtak visszajelzés. Egy ötfokú skálán a válaszadók összességében 4,81-re értékelték a gólyatábort. A válaszokból nyert tapasztalatok segítik egy későbbi esemény megszervezését. A Bölcsészettudományi Kar gólyatáborának megnyitójára a kari Hallgatói Önkormányzat hagyományosan meghívót küld a kari vezetőknek (dékán, dékánhelyettesek, hivatalvezetők és intézetigazgatók). A megnyitón a kari vezetés jelenlévő tagjai beszéddel köszöntik a gólyákat, a megnyitót követően lehetőséget biztosítanak a személyes beszélgetésre is. A Hallgatói Önkormányzat felsőbb éves hallgatói a gólyák alkotta őrsök vezetése mellett kiemelt hangsúlyt fordítanak a táborba érkezők részletes és hiteles tájékoztatására tanulmányi kérdésekben, a szociális juttatásokat és a kari pályázati lehetőségeket illetően, valamint a külföldi ösztöndíj-lehetőségekkel kapcsolatban. Külön hangsúlyt fektetnek emellett az ország határain túlról érkező magyar hallgatók pontos tájékoztatására is. A gólyatábor programjának kialakításakor kiemelt hangsúlyt helyeznek a tájékoztató jellegű és szórakoztató programok helyes egyensúlyára. A tábort követően egy anonim, online felületen keresztül adhatnak visszajelzést a gólyák, többek között a tábor programjáról, a szervezésről alkotott véleményükről. Az igen nagyszámú válasz elősegíti egy későbbi esemény sikeres lebonyolítását.

A **Kaposvári Egyetemen** a gólyatábor szervezésére az egyetemi szabályzat teljes körű fennhatóságot biztosít az Egyetemi és Kari Hallgatói Önkormányzat vezetésének, mely egy folyamatos tájékoztatási renden alapul. A gólyatábor rendezvényein előadóként részt vesznek az Egyetem vezetői és oktatói. A szervezők a gólyatáborba érkezőket leendő egyetemi polgárokként kezelik, azok jogaival és kötelezettségeivel. A gólyatábor zárása megbeszélik a tapasztalatokat és megteszik a szükséges intézkedéseket, pl.: a pszichés problémákkal küzdő hallgatók számára az intézményben rendelkezésre áll egy mentálhigiénés szolgálat. Az Agrár- és Környezettudományi Kar Hallgatói Önkormányzatának elnöke külön kiemelte pozitívumként, hogy a leendő első éves hallgatók az Egyetemi Campus területén töltik el a gólyatábort, valamint a gólyák az egyetemi kollégiumokban vannak elszállásolva, ahol a hallgatók döntő többsége életvitelszerűen tölti majd el az előtte álló egyetemi éveket.

A **Liszt Ferenc Zeneművészeti Egyetem**en megszervezett gólyatáborok az Egyetem hagyományainak és kultúrájának ápolását tartják szem előtt. Minden évben nagyfokú kreativitást igénylő feladatok elé állítják a leendő hallgatókat, a megszervezett programok szellemisége nagyban kötődik intézményhez, és elősegítik az Egyetem értékeivel való megismerkedést is. Természetesen a komolyabb feladatok mellett szerepet kapnak a könnyedebb hangvételű, a hallgatók egymással való ismerkedését elősegítő játékok is. A Hallgatói Önkormányzat véleménye szerint a Zeneakadémia gólyatábora példaértékű lehet más intézményeknek is, mert itt minden arról szól, hogy egy csapat alakuljon ki, és jó barátságok kötődjenek a szervezők és a résztvevők között. A gólyatábort egy előkészítő dux tábor előzi meg, melyben a duxok egy történetet találnak ki, melynek cselekményébe beleillenek az elődöktől örökölt feladatok. Volt már dr. House, vámpíros történet – az Alkonyat, – vagy éppen idén az űrutazás. A tábor már a vasútállomáson megkezdődik a csoportba rendeződéssel és egymás nevének megjegyzésével, erre különböző játékok vannak a duxok hagyományaiban. A gólyák kisebb csoportokban, a létszámtól függően 6-10 fő – két felsőbb éves csoportvezetővel – játsszák végig a tábort. Mindenki tetszés szerint belebújhat a történetbe beleillő szerepbe. A duxok a gólyák érkezésekor eljátsszák a történet elejét, így lesznek a gólyák a történet részesei. Természetesen már a meghívóban is szerepelnek részletek vagy a történetre utaló jelek. A feladatok csapatépítő jellegűek, viccesek, agymozgatóak, ügyességet is igényelhetnek, de legfőképpen a kreativitást fejlesztik, szorosan kötődnek az intézményhez, sokszor zenei jellegük miatt. Semmilyen olyan elvárás nincs és nem volt soha a gólyák irányában, amely kifejezetten alávetett, megalázó, kényelmetlen vagy erőszakos helyzetet teremtene.

A **Moholy-Nagy Művészeti Egyetem** vezetése és a Hallgatói Önkormányzat szerint az elmúlt időszakban nyilvánosságra került szomorú események nem előzmény nélküliek, régóta hallani személyes beszámolókat az egyetemi gólyatáborokban történtekről, amelyek minden okkal ijesztenek el sok fiatalt a részvételtől. Az ennek mentén kialakult sztereotípiákkal ők is találkoznak. A tábor előtti időszakban mindig van pár hallgató és szülő, akik aggodalmukat kifejezve keresik fel a Hallgatói Önkormányzatot. Más intézmények gólyatáboraiban tapasztalható szervezői hiányosságok és magatartások eredményei és tanulságai alapvetően határozzák meg, hogy milyen koncepció mentén szervezik táboraikat. Már a kommunikáció terén kerülik a hasonlóságot, minden évben egy új témakörre építik fel az eseményeket, így volt az elmúlt években „Robot tábor”, „Hőstábor”, idén pedig „Mesetábor”. Hangsúlyosan kezelik, hogy nem saját maguk szórakoztatására szervezik az eseményt, a tábor lebonyolítása során törekszenek maximálisan figyelembe venni a hallgatói igényeket. Ezen szándék mentén a résztvevők számához viszonyítva magas létszámú szervezői csapat segíti őket mindenben. Idén 98 első éves résztvevő mellett 23 táboroztató dolgozott. Nagyrészük nem tagja a Hallgatói Önkormányzatnak, külön figyeltek arra, hogy ennek a csapatnak a többsége a tavalyi tábor elsősei közül kerüljön ki, továbbá, hogy általuk az egyetem összes szakja képviselve legen. Ők mindannyian friss tapasztalatokkal rendelkeztek a tavalyi táborról, életkorukat tekintve is közelebb állnak a leendő hallgatókhoz, mint a Hallgatói Önkormányzat felsőbb éves tagjai. Ez az arány és szervezői összetétel biztosítja a táboraikban jellemző családias hangulatot és a széleskörű odafigyelést. Alapvetően sokkal kevesebb résztvevőre kell figyelniük, mint ahányan a nagyobb intézmények táboraiba ellátogatnak, ezen a létszámon pedig szervezhető élményekkel teli, jó hangulatú tábor. A Hallgatói Önkormányzat vezetésének kétségei vannak afelől, hogy ez közel ezer fő esetén mennyire biztosítható, legalábbis akkora szervezői csapattal, amekkora létszámmal jelenleg dolgoznak. A tábor menetrendjében szereplő programok náluk is egy csapatok közti versenynek az elemei. Az egyetemre felvételt nyert hallgatók a leendő szakterületükben már egy bizonyos előképzettséggel rendelkeznek, ez a sikeres felvételihez is szükséges. A csapatokban lehetőség szerint az összes szak képviselteti magát, és a feladatok teljesítéséhez is az eltérő szakterületek együttműködésére van szükség. Több év távlatából már látják, hogy ennek hosszabb távú sikerei vannak, az itt kezdődő személyes kapcsolatok kitartanak, esetenként később szakmai kapcsolatot is eredményeznek. A tábor végén annyi kategóriában hirdetnek győztest, ahány csapat volt, így mindenki nyer, mindenki mást, és az összes csapat jutalomban részesül. Évek óta tartó hagyomány, hogy az Egyetem vezetőségéből páran és a mindenkori rektor egy estére ellátogat a táborba. Az Egyetemhez képest sokkal szűkebb körben köszönti az új hallgatókat, akiknek lehetősége van személyesen is beszélgetni vele, így teremtve meg az Egyetem vezetése és a hallgatóság közötti közvetlenebb kapcsolatot.

A **Magyar Képzőművészeti Egyetem**en a gólyatábor szervezői az Egyetem vezetése részéről iránymutatást kaptak arra vonatkozóan, hogy a gólyatábor szellemisége az Egyetem küldetésnyilatkozatában rögzítettekhez, az Egyetem céljaihoz és az intézmény jó hírnevének megőrzéséhez igazodjon. A Hallgatói Önkormányzat tapasztalatai szerint a gólyatábor szervezése közben az Egyetem vezetősége amiben csak tudott, a segítségükre volt, továbbá a hallgatók is szívügyükként tekintettek a gólyatábor precíz és pontos megszervezésére, illetve lebonyolítására. Öröm volt látni, hogy a gólyák örültek, és boldogan vettek részt a Hallgatói Önkormányzat által szervezett közösségépítő programokon.

A **Miskolci Egyetem**en a több száz éves selmeci diákhagyományokra épülő hallgatói önszerveződés sok pozitív vonása közül a „balek – firma” rendszer tapasztalatai azok, amelyek intézményes megosztásra érdemesek. Ennek lényege az alsó és a felső éves hallgatók egyfajta mentori rendszerben való együttműködése. A ME hallgatóinak többsége a campuson belüli kollégiumokban lakik. A Miskolc város és Miskolctapolca között fekvő campus, valódi ,,Egyetemvárosként” működik, amely a közösségi létre több lehetőséget ad, mint a szétszórt oktatási és kollégiumi hálózattal (épületegyüttesekkel) rendelkező egyetemek esetén ez tapasztalható. Ennek előnye az is, hogy az egyetem vezetősége folyamatosan figyelemmel kísérheti a tábort, valamint nem utolsó szempont, hogy az egyetemváros tulajdonképpen egy zárt terület, kívül esik a városközponttól, így nagyobb biztonságban vannak a leendő hallgatók az Alma Mater falai között. Az egymást támogató kisebb, nagyobb diákközösségek egyfajta viselkedési normát is létrehoznak és átörökítenek, amely érdemi szabályozó erővel is rendelkezik.

A **Nyugat-magyarországi Egyetem**en a gólyatáborok a célkitűzéseiket akkor teljesítik nagy hatékonysággal, ha a programok tükrözik az intézmény múltjának diákhagyományait, saját szervezésben történnek, nem nyereségorientáltak és az intézmény részéről szakmailag támogatásban részesülnek. E folyamatot erősítik a táborok rendezvényeire irányuló oktatói és intézményvezetői látogatások, a táborok szervezőinek írásos megbízása, ily módon a felelősségi körök rögzítése, valamint a megvalósítás ellenőrzése. Az Egyetemi Hallgatói Önkormányzat vezetésének nincsen közvetlen rálátása a karokon megrendezésre kerülő gólyatáborokra, azonban fontosnak tartanak pár pozitív dolgot megemlíteni az eseményekkel kapcsolatban. A legtöbb karon a képzés helyszínén folyik a gólyatábor, ami számos előnyt hordoz magában. Az elsőévesek megismerhetik a várost, ahol később a tanulmányaikat végzik. A felsőbb évesek segítenek a Neptun használatában, a kollégiumi helyek lefoglalásában, találkozhatnak későbbi tanáraikkal, hasznos információkhoz juthatnak a tanulmányaikkal kapcsolatban. Az Apáczai Csere János Kar Hallgatói Önkormányzata a korább HÖK-ösökkel és a szakmában kiemelkedő szakemberekkel tartják a kapcsolatot, hogy segítsék tapasztalataikkal a gólyatábor sikeres megszervezését. A felsőoktatási intézmény vezetőit szokás szerint elhívják 1-1 napra a gólyatáborba, ahol találkozhatnak a leendő hallgatókkal, megbizonyosodhatnak arról, hogy miről is kell szólnia egy ilyen tábornak. A Berzsenyi Dániel Pedagógusképző Kar és Természettudományi Kar közös rendezvényével kapcsolatban a Nyugat-magyarországi Egyetem Savaria Egyetemi Központ Hallgatói Önkormányzatának filozófiája, hogy nem csak hallgatói érdekeket képviselnek, hanem értékeket is közvetítenek. A rendezvényen kulturális vetélkedőket szerveztek, továbbá bemutatót tartottak a Weöres Sándor Színház színészei a helyi színházról és az ott folyó munkáról, ezzel is példaképet állítva a leendő és jelenlegi hallgatók számára, hogy a kitartó tanulás és önképzéssel hogyan lehet valaki elismert és megbecsült tagja a társadalomnak. Továbbá sportprogramokat is szerveztek, ösztönözve a hallgatókat az egészséges életmódra és a rendszeres testmozgásra. Híres sportolókat és olimpikonokat hívnak, ezzel is példaképet állítva a fiatalok elé, hogy lássák, a befektetett munka mindig meghozza gyümölcsét. Fontos szerepet szenteltek rendezvényükön a környezettudatos gondolkodásra és a kulturált szórakozásra, ezért szelektív hulladékgyűjtő szigetet alakítottak ki, valamint minden résztvevő egy szemeteszsákot is kapott, amiben a táborban keletkezett hulladékot gyűjthette. A leadott hulladékért pedig ajándékkal köszönték meg, hogy bulizás közben is figyeltek a környezetére. Az ilyen irányú kezdeményezések által más szemszögből tudják megvilágítani a hallgatói rendezvényeket, ezzel is mintát, példát állítva a leendő és jelenlegi hallgatók elé, ami követendő példa lehet az év további részében. A Simonyi Károly Műszaki, Faanyagtudományi és Művészeti Karon működő rendszer azért hatékony és megbízható, mert nem egy összeverbuvált közösség szervezi, hanem egy jól összeszokott csapat áll minden esemény mögött. A három év alatt 30-40 fős csoport egy egységes viselkedési normát alakít ki, és így hatékonyabb a szervezés tekintetében, mint a Hallgatói Önkormányzat.

Az **Óbudai Egyetemen** az évenkénti visszajelzések alapján számos olyan pozitív gyakorlatot alakítottak ki a szervezők, amelyek figyelembevételét mindenképpen javasolnák más intézmények részére is. Ezek közül kiemelve a helyszín megválasztásánál az arra való szervezői törekvés, hogy 5-6 km-es távolságon belül legyen 24 órás orvosi ügyelet. Ha ez nem teljesíthető, akkor a tábor helyszínén biztosítják azt. A szervezők kiválasztása tekintetében kívánatos egy egységes „felvételi” rendszer. A jelentkezőket minden esetben személyes meghallgatást követően lehetett csak szervezőnek választani. A résztvevőknek, függetlenül attól, hogy szervező vagy éppen felvételt nyert hallgatóról van szó, kötelező megadni az egészségügyi problémáinak listáját, kitérve az esetleges allergiás gondokra és a rendhagyó étkezési igényekre. A résztvevőknek nyilatkozatot kell kitöltenie, mely keretében elfogadják a tábor házirendjét (amelyet már ismertettek velük), hozzájárulnak, hogy a rendezvény ideje alatt fotók és videók készüljenek róluk, melyek publikálásához kizárólag a nyilatkozat alapján a főszervezőnek van jogosultsága. A tábor végén a résztvevőkkel (gólyákkal) egységes, anonim, önkéntes kérdőívet töltettek ki. A kérdőívben értékelni lehet a programokat, az ellátást, a szállást, a hangulatot stb., valamint szöveges ajánlást lehet tenni, hogy mik tetszettek legjobban, mik kevésbé, és mi az, ami hiányzott számukra. Így biztosítják, hogy a változó elvárásoknak megfelelően meg tudjon újulni a rendezvény.

A **Pannon Egyetem** vezetése jó gyakorlatnak tartja, hogy a gólyatábort a képzési helyeknek megfelelően külön szervezik meg, ezzel is segítve a képzési helyekre vonatkozó speciális tudnivalók megismertetését, a közösség- és csapatépítést. Ennek előnyeit a keszthelyi Georgikon Kar messzemenően kihasználja, hiszen tradicionálisan Keszthelyen szervezi a hallgatói számára a gólyatábort. Fontosnak tartják kiemelni, hogy a szórakoztató, szabadidős programokon való részvétel nem kötelező, amiről a szervezők előzetesen tájékoztatják a gólyákat. A Veszprémbe felvett hallgatóknak szervezett gólyatábor koncepciója idén változott a korábbi évekhez képest. A gólyatábort megelőzte egy ún. „elsős napok” rendezvény, amely a karok által szervezett komplex szakmai programsorozat volt. Ennek keretében bonyolították le a beiratkozást, tanévnyitó ünnepséget, szaktájékoztatókat, szintfelmérőket. Mindezek mellett a karok szabadidős programokat és sportversenyeket is szerveztek a gólyák számára. Az elsős napokat követő, a Balaton partján szervezett három napos gólyatábor kizárólag szórakoztató, csapatépítő programokból állt. A feladatok összeállításánál a szervezők ügyeltek arra, hogy minél több ember részt vehessen rajtuk, elősegítsék az ismerkedést, valamennyi résztvevő számára kulturált szórakozást biztosítson. Az Egyetemi Hallgatói Önkormányzat elnökének véleménye szerint a megoldást az jelentené, hogy a hallgatói rendezvényeket egy egyetemi tulajdonú gazdasági társaság bonyolítaná le egy minden rendezvényre kidolgozott szabályozás alapján. A rendezvények főszervezője a társaság ügyvezetője, aki felelősségre vonható lenne a rendezvényeken történt szabálytalanságok, szerencsétlenségek után. A Mérnöki Kar Hallgatói Önkormányzat kiemelte továbbá, hogy a rendezvényt úgy szervezték meg, hogy minden gólyának volt egy kijelölt felsőbb éves patronálója, aki vigyázott rá, ezzel biztosítva, hogy sem testi épsége, sem a jogai ne sérüljenek. A feladatok önkéntes alapúak voltak. A csapatok díjazása “egységes”, senki sem maradt díj nélkül. A feladatok típusai a szórakozást helyezik előtérbe. A Georgikon Kar Hallgatói Önkormányzata szerint jó gyakorlat többek között az, hogy a Bulektábor szervezése a kar vezetésének folyamatos kontrollja alatt zajlik. Emellett fontos kiemelni, hogy a Bulektábor zártkörű rendezvény, melyen kizárólag a Kar első évfolyamára felvett hallgatói, a Hallgatói Önkormányzat tisztségviselői, a Kar oktatói, és a szervezők által előzetesen – meghallgatás után kiválasztott „bulektanárok” (segítők) vehetnek részt. Így tudják azt elősegíteni, hogy illetéktelenek nem vehetnek részt, ily módon is biztosítva a leendő hallgatók emberi és állampolgári jogait. A segítők 2 napos felkészítő tréningen vesznek részt. Kiválasztásukat meghallgatás előzi meg, melyben kitérnek a gyakorlatot érintő szituációkra is, és mind a HÖK, mind a ROB vezetése felhívja a figyelmet az emberi méltóságok megóvására. Végül pedig fontos kiemelni, hogy a Kar oktatói nagy számban vesznek részt a rendezvényen, mely szintén elősegíti a hallgatók emberi méltóságának megóvását.

A **Pécsi Tudományegyetem**en a gólyatáborok szervezése évek óta már a kora tavaszi időszakban megkezdődik. Idén a 8 gólyatáborban összesen 1496 fő gólya mellett 229 fő szervező, hallgatói segítő vett részt a részönkormányzati tisztségviselőkön kívül. A szervezők magas száma is azt a célt szolgálta, hogy a gólyatáborok lebonyolítása szakszerű és zökkenőmentes legyen. A gólyapásztorokat/seniorokat a hallgatói részönkormányzatok a tavasz folyamán kétkörös pályázat útján választották ki, a hallgatói segítők többségének szóbeli meghallgatáson is részt kellett vennie. A közösségépítő programokat a szervezők a gólyapásztorokkal/seniorokkal közösen dolgozták ki, a megnyitón, a programok előtt, valamint a csoportfoglalkozásokon is tájékoztatták a gólyákat arról, hogy a feladatokon való részvétel és azok végrehajtása fakultatív. A gólyatáborokban a közösségépítő programokon túl szakmai jellegű rendezvények, tájékoztató fórumok is megrendezésre kerültek, így például az ETR használatáról szóló tájékozatóra, az egyetem Tanulmányi és Vizsgaszabályzatáról, továbbá a Térítési és Juttatási Szabályzatáról szóló tájékoztatóra, szociális juttatások és kollégiumi elhelyezés igénylésével kapcsolatos tanácsadásra, illetve az intézményben elérhető sportlehetőségek bemutatására került sor.

A **Semmelweis Egyetem**en a pozitív gyakorlat lényege, hogy Egyetemen több évtizede egy külön hallgatói szervezet (Instruktor Öntevékeny Csoport) foglalkozik a felvett hallgatók programjainak szervezésével (gólyatábor, gólyabál, gólyahajó, ökörsütés, betűhétvége). A csoport fő célja a gólyák segítése. Az egész szervezeti működés ennek a célnak van alárendelve, és általában olyanok jelentkeznek a csoportba, akiknek saját gólyatáborukban megtetszett az, amit átéltek, szeretnék tovább adni azt a törődést és szeretetet, amit ott kaptak. Évről évre nagyjából háromszázan jelentkeznek a már említett 8 hetes Instruktor Képzésre (ez a tábor résztvevőinek egyharmada), amely évtizedek alatt kialakult és folyamatosan csiszolt tematikával működik, és amelyen a szervezői tudnivalók elsajátításán túl lehetőség nyílhat az emberi alkalmasság, az interperszonális képességek vizsgálatára is, és ez biztosítja a feladatra legalkalmasabbak kiválasztását. További fontos szempont, hogy a csoport tagjai munkájukat mindennemű díjazás, ösztöndíj, stb. nélkül végzik, ellenben maguk is állják a programok részvételi díját. Ez az altruista szemlélet próbálja erősíteni az Egyetem hallgatói – későbbi egészségügyi dolgozókban – az egymás munkája iránti tiszteletet, együttműködést, empatikus viselkedést. Mivel a csoport célja deklaráltan a gólyák segítése és programjaik lebonyolítása, ezért már kifejezetten ennek ismeretében jelentkezik sok-sok első éves a csoportba. Mivel a csoport több évtizede működik és szervezi a gólyatábort, ezért egy ilyen rendszer kialakítása más egyetemeken bizonyára időigényes, de hosszabb távon nem lehetetlen. A Semmelweis Egyetem Gólyatábor programjainak kialakítása során fő szempont a gólyák integrálása, csapategység kialakítása, amelyet a 6 napos tábor során különböző programok, játékos feladatok segítségével érnek el. További céljuk a minőségi, változatos és szórakoztató programok garantálása, melyekben a gólyák érezhetik, hogy ez a tábor értük jött létre, róluk szól. A programok folyamán alapelvük, hogy elkerüljenek minden olyan szituációt, amely által a frissen felvett hallgató kényelmetlen helyzetbe kerülhet, így egyik feladat vagy program sem kötelező, azok sértő vagy megalázó elemeket nem tartalmaznak, utóbbiak ellentétesek is az Instruktor Öntevékeny Csoport és a Semmelweis Gólyatábor szellemiségével. Fontos számukra az is, hogy a hallgatók már a gólyatáborban közvetlen információkhoz jussanak az Egyetem működéséről, ezt célozza többek közt a második napi fórum, amelyen a rektor és sok más oktató beszélget nagy, majd kisebb csoportokban a frissen felvettekkel. Hangsúlyt fektetnek továbbá arra is, hogy a különböző karokon tanuló hallgatók megismerhessék egymást, ezáltal megkönnyítve a tanulmányok elvégzése után a közös munkát a magyar egészségügyben. A gólyáknak lehetőségük van ezen felül sportolni is a táborban, valamint az egyik napot egy strandon pihenve tölthetik. A felsőbb éves segítők nem csak a gólyatábor során figyelnek oda a frissen felvettek hallgatókra, hanem egészen a gólyabálig közvetlen marad a kapcsolat a csoportok és instruktoraik között, de utóbbiak gyakran évekig segítenek a volt gólyáiknak. A gólyatábort követően segítenek a gólyáknak a beiratkozás, a tárgyfelvétel folyamataiban, segítik az első számonkérések sikeres teljesítését, illetve további programokat szerveznek a csoport épülése és a gólyatáborban részt nem vett gólyák csapatba integrálása céljából. Azon túl, hogy e kereteken belül gyakorolhatnak az Egyetem felsőbb éves hallgatói – a leendő egészségügyi dolgozók – olyan fontos készségeket, mint az egymás munkája iránti tisztelet, együttműködés, empatikus viselkedés, emellett számos hosszú évekre megmaradó barátság is köttetik.

A **Széchenyi István Egyetem** pozitív tapasztalatként említették meg az ápolás és betegellátás szakos hallgatókkal történő állandó egészségügyi szolgálat biztosítását, továbbá a szociális munka szakon tanuló, felsőbb éves hallgatótársaik folyamatos segítségnyújtását bármilyen felmerülő probléma esetén. A gólyatáborban oktatók is jelen vannak, az ő közreműködésükkel tájékoztató előadások kerülnek megtartásra. A hivatásos biztonsági szolgálat felügyeli a tábor résztvevőinek biztonságát, valamint megakadályozza idegenek belépését. Külön karszalagrendszer került kialakításra. Vegyes csapatokba osztják be a gólyákat, így akadályozva a szakok közti rivalizálást, valamint elősegítve egymás elfogadását, hiszen fontos egymás tiszteletben tartása, tartatása. A gólyatábort megelőzően tréning kerül megtartásra a gólyatábor szervezői számára, ahol a hangsúlyos a kommunikáció, a tisztelet, egymás, valamint az első éves hallgatók segítése, tájékoztatásuk a legfontosabb információkról az egyetemi élettel kapcsolatban. A gólyatábor ideje alatt a szervezői megbeszélések tartása során a feladatok átbeszélésre, valamint az esetlegesen felmerülő problémák megoldásra kerülnek. A táborban a részvétel nem kötelező, ha bárkinek valamilyen okból távoznia kell (p1.: egészségügyi, családi), azt jeleznie kell, hogy a távozás tényéről a táborvezetők tudjanak, és a távozó résztvevő kilépési nyilatkozatot ír alá. A programokon való részvétel szintén nem kötelező. Az Egyetem részéről a helyi hatóságoknál, rendőrségnél a gólyatábor kötelező módon bejelentésre kerül.

A **Szegedi Tudományegyetem** vezetése két kérdést illetően nevesít kari és egyetemi jó gyakorlatot. Egyfelől tudomásuk van arról, hogy a (szegedi) gólyatáborokban a biztonsági szolgáltatásokat egy olyan vállalkozás végzi, amelyiknek nagy tapasztalata van az ilyen típusú munkákban, és évek óta megbízhatóan, felelősséggel folytatja e tevékenységet, aminek bizonyára szerepe van a gólyatáborok biztonsági szintjében. Az Egyetem saját védelmi szolgálata ugyanis főszabály szerint nem lát el biztonsági feladatokat a kari gólyatáborokban, mivel azokat általában nem egyetemi létesítményekben szokták megszervezni. Abban az esetben azonban, amikor a Sportközpontban vagy a kollégiumban van a tábor, értelemszerűen hozzátartozik a rendeltetésszerű működtetéshez az általános személy- és vagyonvédelmi feladatok ellátása. Másik említendő jó gyakorlat a kulturális események (gólyatábori koncert vagy záróbuli) zajkibocsátásához kapcsolódik. Amikor olyan létesítményben van a gólyatábor, ami lakóövezetben található, akkor a szervezők értesíteni szokták a környéken lakókat az esemény időpontjáról és a programokról, kérve a türelmüket. Hangsúlyozandó, hogy ilyen esetekben a zajszinttel kapcsolatos jogszabályi követelményekre még fokozottabban figyelnek. Több esetben (legutóbb 2014 nyarán) is érkezett panasz ilyen típusú rendezvények (koncert) hangereje miatt, azonban műszaki méréssel meg lehetett állapítani, hogy nem haladja meg a megengedett zajszintet a hangerő, amit a hatóság (rendőrség) szakértői által elvégzett mérés is alátámasztott. A Hallgatói Önkormányzat képviselői folyamatosan különböző előadásokon, tréningeken vesznek részt, az ezeken megszerzett ismereteket próbálják hasznosítani a gólyatáborok megszervezésekor is. Így a HÖK 2014. június 24-én képviseltette magát Szeged MJV Önkormányzat Kábítószerügyi Egyeztető Fórumán, ahol a drogellenes stratégia kialakítása volt a cél. Az SZTE Életvezetési és Tanácsadó Központ Hallgatói Esélyegyenlőséget Biztosító Bizottsága esélyegyenlőségi képzést tartott a HÖK tagjainak. Ezen képzés célja többek között az volt, hogy megismerjék HÖK tagok a hátrányos helyzetű, illetve fogyatékos hallgatókkal kapcsolatos bánásmódot. A Hallgatói Önkormányzat vezetőségének tapasztalata szerint is a gólyatáborok szervezése kapcsán előnyös lehet, hogy több éve már ugyanaz a cég biztosítja a helyszínt, illetve gondoskodik a rendezvényen résztvevők biztonságáról, így ők már megfelelő tapasztalattal rendelkeznek korosztályuk szokásairól, viselkedési normáiról. Céljuk, hogy a lehetőségekhez képest minél jobban megismerjék azokat a hallgatókat, akik gólyatáboraikban vesznek részt. Ezért pl. már az elektronikus jelentkezés alkalmával kötelező kitölteni azokat az adatokat, amelyek az ismert betegségekről, allergiáról, rendszeres gyógyszeres kezelésről, gyógyszerszedésről szólnak. Ezek az információk segítenek a szervezőknek a biztonságos lebonyolításban (pl. étkezés, feladatok, stb.). A résztvevő nyilatkozik arról, hogy a gólyatábor bármely programján saját felelősségére vesz részt. A részvételi díj befizetésével és a részvételi feltételek elfogadásával – annak keretein belül – a hallgatónak joga van a gólyatábor teljes programján és/vagy annak egyes részprogramjain részt venni, tudomásul veszi továbbá a szervező azon tájékoztatását, miszerint a részvételre nem kötelezhető, illetve a gólyatábor egészétől vagy programjának bármely elemétől jogában áll távol maradni. Nyilatkoznak arról is, hogy a tábor ideje alatt semmiféle kép-, videó vagy hangfelvételt nem rögzítenek, nyilvánosságra nem hoznak. Az esetlegesen autóval érkező hallgatóknak le kell adniuk a gépjárművük kulcsát, erről átadás-átvételi jegyzőkönyv készül.

A **Szent István Egyetem**en a táborok szervezése a kari vezetéssel együttműködve történik, a táborok minden napján jelen vannak vezetők, oktatók a hallgatók között. Napközben szakmai programok zajlanak, szakmai felügyelettel, a tanulmányi osztályok munkatársainak bevonásával, illetve felsőbb éves hallgatók segítségével. A gödöllői karok gólyatáborainak nagy előnye, hogy a kampuszon zajlanak, még inkább ellenőrzött környezetben. Az Egyetemi Hallgatói Önkormányzat vezetőjének elvárása a kari részönkormányzatok felé, hogy a gólyatáborok megszervezésére fordítsanak kellő időt és energiát. A legfontosabb, hogy mindig a legalkalmasabb seniorokat és dolgozókat válasszák ki a feladatra, és ezt javasolja a többi felsőoktatási intézménynek is. A Gazdaság- és Társadalomtudományi Kar gólyatáborának egyik legfontosabb pozitív gyakorlata, hogy nagy hangsúlyt fektetnek a tábor seniorjainak és segítőinek kiválasztására, és a felkészítésükben egy tréner segítségével törekszenek őket felelős csapatvezetésre tanítani. Különösen szerencsésnek érzik magukat, hogy az Egyetem területén, az ellenőrzött és jól ismert kampuszunkon tudják gólyáikat fogadni. Lényeges, hogy a rendezvény zártkörű, és a leendő hallgatók szakmai, ügyességi játékok keretében tudják egymást megismerni. Ezeken a rendezvényeken a nap bármely szakaszában folyamatosan találkozhatnak az oktatókkal is, hiszen céljuk, hogy nemcsak a kampusz területét és hallgató társaikat ismerjék meg, hanem tanáraikat is. A tábor után elégedettségi kérdőívet küldenek ki a hallgatóknak (kitöltése online rendszeren keresztül történik és teljesen anonim), mely visszajelzéseket értékelve tudják a jövőre nézve javítani a szolgáltatásokat, programokat stb. Idén is a tábor lezárását követően elvégezték ezt a felmérést a résztvevő gólyák körében. (122 fő töltötte ki, válaszadási arány: 75%, eredmény: ötfokú skálán 4,45-ös értelés.) A gólyatábor lebonyolítását követően megkezdődnek az utómunkálatok, többek között a pénzügyi elszámolás is. A korábbi évekhez hasonlóan idén is a gólyatábort követő egy héten belül beszámoltak a kari vezetésének a tábort érintő pénzügyekről, illetve azok korrekt felhasználásáról, és ismertették a vezetőkkel a teljes pénzügyi elszámolás bevételi és kiadási oldalát is. Az Alkalmazott Bölcsészeti és Pedagógiai Kar Hallgatói Önkormányzata szerint nagyon pozitív volt, hogy a gólyatábor szervezői minden reggel és este megbeszélést tartottak a napi teendőkkel kapcsolatban, és mindenki felelősségteljesen végezte a munkáját. A Mezőgazdaság- és Környezettudományi Karon a tábor szervezése a kari vezetéssel együttműködve történik, a tábor minden napján jelen vannak oktatók és dolgozók, akik felügyelik a tábort. A tábor végén a kari vezetés által megbízott felügyelő tételesen elszámol a táborról.

A **Színház- és Filmművészeti Egyetem** vezetése nem tudott jó gyakorlatról beszámolni, tekintettel arra, hogy a gólyatábort a hallgatók szervezték. Az Egyetemi Hallgatói Önkormányzat nem tartja pozitív gyakorlatnak, inkább alapvető minimumnak, hogy odafigyelnek a speciális étrendűekre, valamint a gyógyszerérzékenyekre, gyógyszert szedőkre. Minden évben van olyan a szervezőik között, aki gyakorlott elsősegélynyújtó, valamint mindig felírják az esetleges baleset esetén értesítendő személy elérhetőségét. Pozitívumként tartják számon, hogy az első alapszabály, amit indulásnál minden évben elmondanak: „Mindent szabad, ami nem árt másoknak, de semmi se kötelező.” Továbbá minden nap csoportfoglalkozások keretében rendkívül erős kapcsolatépítő beszélgetéseket tartanak, ahol nem csak magukról mesélhetnek a résztvevők és egymásról tudhatnak meg minél többet, hanem közvetlenül jelezhetik, ha valamilyen észrevételük van a táborral kapcsolatban.

A **Testnevelési Egyetem**en a gólyatábor szervezői és lebonyolítói kizárólag a HÖK tisztségviselői, illetve az Egyetemmel hallgatói jogviszonyban állók közül kerülnek ki. A gólyatáborok őrzés-védelme, valamint a büfé működtetésében működnek közre megbízottak. Ez megteremti a lehetőséget a táborban tapasztaltak kapcsán esetleges szabálysértőkkel szembeni eljárás indítására. Ezen kívül az egyetemi vezetők a táborban előadást tartanak a leendő hallgatóknak. A Tanulmányi Osztály, a Fiatal Oktatók Közössége és a Kollégiumi Igazgató is tart előadásokat a táborban. A Hallgatói Önkormányzat vezetése pozitív tapasztalatként említi meg, hogy az Egyetemen csak a Hallgatói Önkormányzat szervezhet gólyatábort, mely táborban csak az Egyetem polgárai tartózkodhatnak a leendő első éveseken kívül. Az Egyetem vezetése aktívan részt vesz a gólyatáborban. A mindenkori egyetemi vezető mindig ellátogat a táborba előadást tartani, beszélni a leendő hallgatókkal. A Tanulmányi Osztály, a Fiatal Oktatók Közössége és a Kollégiumi Igazgató is tart előadásokat a táborban. A programokon való részvétel teljesen önkéntes. Ezek a programok az Egyetem jellegéből is adódóan sportprogramok, vetélkedők, csapat- és közösségépítő játékok.

A **Nemzeti Közszolgálati Egyetem** vezetése pozitív gyakorlatról nem tudott beszámolni. A Hallgatói Önkormányzatok jó gyakorlatként említik, hogy a gólyatáborok lebonyolítását megelőzően a táborok program- és költségtervét egyeztetik az Egyetem vezetésével, akiknek jóváhagyása nélkül nem indulhatna el a gólyatábor szervezése. Továbbá a gólyatábor lebonyolítását követően az NKE Szolgáltató Kft. elszámolást készít az egyetem vezetésének a gólyatábori kiadások és bevételek alakulásáról. Az egyetemi szabályok ismertetése és hatályuk elismertetése a gólyatábor résztvevőivel jogi szempontból kötelezi a leendő hallgatóinkat az erkölcsi normák betartására. Ezen kívül a biztonsági szolgálat megerősített jelenléte segíti a rend és biztonság fenntartását.

Az **Andrássy Gyula Budapesti Német Nyelvű Egyetem**en a gólyatábor intézményének nincsen hagyománya, ebből kifolyólag olyan mérvű tapasztalat nem áll rendelkezésre, melyet meg tudnának osztani.

A **Károli Gáspár Református Egyetem** vezetésének pozitív tapasztalata a gólyatáborok szervezése kapcsán az, hogy azzal a kialakított gyakorlattal, mely szerint a jogalanyisággal nem rendelkező vagy azzal fel nem ruházott szervezeti egység önálló szerződéskötésre nem jogosult, sikerült egy olyan ellenőrzést kialakítani a hallgatói önkormányzatok rendezvényszervezése felett, mely a hallgatói önkormányzatiság alapelveinek sérelme nélkül biztosít átláthatóságot az Egyetem számára. Az Állam- és Jogtudományi Kar Hallgatói Önkormányzata rendkívül nagy hangsúlyt fektet a kiscsoportos foglalkozásokra, ezzel elősegítve a közösség, a bizalom és az egymás iránti tisztelet kialakulását a (leendő) hallgatók között. A Hittudományi Kar Hallgatói Önkormányzat gólyatábor szervezése meglehetősen eltér a többi gólyatáborétól, mivel speciális képzés folyik a Karon. A többi református teológia diákvezetőivel is szívesen megosztják tapasztalataikat, erre vonatkozóan már létrejöttek fórumok.

A **Pázmány Péter Katolikus Egyetem** Egyetemi Hallgatói Önkormányzatának vezetése minden karral kapcsolatban fontosnak tartja elmondani, hogy a programok során elsődleges célként a közösség építése és a szakmai felkészülés elősegítése játszik szerepet. A gólyatáborok feladata ezek alapján az, hogy a gólyák a kérdéseikre választ találjanak, részt vehessenek a felsőbb éves társaik által tartott szakos tájékozatókon, és barátságokat köthessenek, melyek később munkakapcsolattá fejlődhetnek. Minden tábor része a kari vezetőség bemutatkozása, illetve a szentmise, mely a táborok elején nyújt fontos igazodási pontot a hallgatóknak. Ezen kívül fontos szerepet kap a hallgatók biztonságának kérdése, melyet a biztonsági szolgálatok, illetve a Hallgatói Önkormányzat tagjai este különös figyelemmel ellenőriznek. A Bölcsészet- és Társadalomtudományi Kar Hallgatói Önkormányzata elmondása szerint – mivel minden egyetemen másmilyen gyakorlat szerint zajlik a gólyatáborok szervezése, valamint azáltal, hogy a Kar gólyatáborát külső rendezvényszervező cég bonyolította le – érdemi segítséggel nem tudnak szolgálni a kérdésben. A Jog- és Államtudományi Kar Hallgatói Önkormányzatának tagjai az éjszaka folyamán a biztonsági szolgálattal (Lex Salus Kft.) közösen látnak el felügyeletet, ebből következően 5-10 perces időközönként a szervezők az egész tábort végigjárják és figyelemmel kísérik a résztvevőket. A szervezők szakmai programokkal is színesítették a tábort, így az újonnan felvett hallgatók fontos információkkal, tapasztalatokkal gazdagodhattak. A Kar vezetése és a HÖK több olyan intézkedést tett, amelyek együttesen előmozdítják a gólyatáborok hasznos és zavartalan lebonyolítását. Fontosnak tartják, hogy a HÖK vezetői a gólyatáborok helyszínének közelében lakókat külön-külön megkeresték néhány apró ajándékot – póló, toll, egyéb szóróanyag – átadva, megjelölték azt a telefonszámot, amelyen a szervezőket bármikor elérik, illetve előre megértésüket kérték az esetenkénti zajért. Az eljárás eredményeként még a közvetlen szomszédoktól sem érkezett panasz. A kar vezetői, az egyetemi lelkész és az oktatók igyekeztek a lehető legtöbb időt a táborban tölteni, ami ugyan nem jelentett garanciát arra, hogy minden gólya minden pillanatban kifogástalanul viselkedik, de azt jelezte, hogy figyelnek rájuk, aminek bizonyára jelentős visszatartó ereje volt. Szintén kari döntést hoztak a néptánctanítás anyagi támogatásáról, amely a tábori időtöltés hasznosságát fokozta. Végül nagy jelentőséget tulajdonítanak annak, hogy a karon működő különböző hallgatói csoportok – Caritas, Gradus ad Facultatem, sportkörök – aktívan vesznek részt a gólyatábori programokban. Közülük kiemelést érdemel a Caritas-csoport, amely a kar szellemiségét, a katolikus egyetem küldetését is hordozva a hallgatókat – vagy legalább egy részüket – bekapcsolja mások szolgálatába. Az Információs Technológiai és Bionikai Kar Hallgatói Önkormányzata úgy gondolja, hogy náluk évről-évre sikerül a gyakorlatban is megvalósítani azt az elvet, hogy a gólyaprogramok valóban az ismerkedésről, a barátságok és esetleg a jövőbeli munkakapcsolatok kialakításáról, a felhőtlen együttszórakozásról szóljanak. Ez a rendszer működőképes, valóban az igényes, szórakoztató programokra és a fontos egyetemi tudnivalók átbeszélésére helyezik a hangsúlyt. (Például a rendezvényeikre saját büfével készülnek, ahol nem árulnak tömény alkoholt.) Azoknak az animátoroknak, akik a gólyanapokon csoportvezetőként vesznek részt, az is a feladatuk része, hogy az őszi félév során az elsőéveseket támogassák, segítsék a tanulásban vagy akár az adminisztratív kérdésekben. A sok játékos programnak, akadályversenynek, közösen megoldandó feladatnak pedig nagyon fontos célja van, nevezetesen hogy a tanulmányi csoportok megtanuljanak együtt tanulni, együtt dolgozni, hogy a következő pár évben már a felsőbb évesek segítsége nélkül, egymásra támaszkodva és egymástól segítséget kérve is jól tudjanak teljesíteni az egyetemen. Nem felejtik el, hogy az egyetemre mind azért jöttek, hogy tanuljanak. Ezt a szemléletet próbálják a gólyáknak is átadni. Számunkra egy-egy rendezvény nem cél, hanem az eszköz mindezekhez. Komoly sikernek érzik, hogy a Karon barátságos, jó légkör uralkodik, jellemző a bizalom a hallgatók, az oktatók és a kari vezetés között is. Tisztában vannak vele, hogy hatalmas előny ebben a kérdésben, hogy a Kar kicsi, kevés hallgatóval, így lehetőség van arra, hogy sok személyes kapcsolat alakuljon ki. Nagyobb létszámú egyetemeken megoldás lehet talán egy külön felelős, aki a gólyákat érintő kérdésekkel foglalkozik. Néhány külföldi egyetemhez hasonlóan itthon is érdemes lenne egy dékánhelyettesi pozíciót létrehozni a feladatra.

A **Budapesti Gazdasági Főiskola** vezetése pozitív tapasztalatnak tekinti, hogy a Hallgatói Önkormányzat külön felkészítést szervez a gólyatáborban közreműködő felsőbb éves szervező hallgatók részére. Ezeket a tapasztalatokat a Hallgatói Önkormányzat szívesen megosztja más intézmények hallgatói szervezeteivel is.

A **Dunaújvárosi Főiskola** vezetésének tájékoztatása szerint több pozitív tapasztalat is született az elmúlt években. Ennek egyik fő oka, hogy kis létszámú főiskolaként (a gólyatáborban résztvevők száma kb. 100 fő egy évben) családias hangulatúvá válnak a gólyatáborok. A selmeci diákhagyományok őrzése szintén pozitív tényező, mert az iránymutatás egyértelmű, és a Hallgatói Önkormányzat munkáját sok önkéntes hallgató segíti gólyatábor ideje alatt. Mindenkivel személyesen is tudnak foglalkozni, figyelemmel tudnak lenni esetleges betegségeikre.

Az **Eötvös József Főiskola** vezetése pozitív gyakorlatként elmondta, hogy a gólyatáborok szervezésébe minden esetben bevonnak oktatókat is, sőt a programokon is előfordul – szervezők által meghívott – oktató jelenléte. A szervezői csapatba külsőst nem vonnak be, az mindig a felsőbb éves hallgatókból tevődik össze. A gólyák által teljesítendő feladatok között egyéni feladatok nincsenek, mindig csapatok versenyeznek, önként jelentkező résztvevővel, mely azt a célt szolgálja, hogy megismerjék egymást. A tábor szervezői között fiúk és lányok egyaránt vannak, ez megközelítőleg tükrözi a hallgatók nembeli összetételét is. A Hallgatói Önkormányzat képviselői részletesen beszámoltak a tábor működésével kapcsolatos bevett gyakorlatról, így többek között mindig törekszenek férfi-női páros kijelölésére csapatvezetőként. A rendezvényeik és programjaik a gólyatábor ideje alatt zártkörűek, külsős nem jöhet be. Ezt karszalagos rendszerrel oldják meg, melyet csakis a szervezők bizonyos tagjaitól kaphatnak a résztvevők. Mindenkiben maximálisan megbíznak, akit beválasztanak a szervezői gárdába, annak minden tagját jól ismerik, melyet főként a kis létszám biztosít. A csapatvezetők nélkül a gólyák soha nem mehetnek sehova. Bevont külső szervezők nincsenek. Akik bekerültek a szervezői csapatba, csakis azok végzik a szervezési feladatokat. Abban az esetben, ha valaki nem akar részt venni egy feladatban, nem kötelezik, mindenki maga dönti el, mit szeretne, és mit nem. Nincsenek olyan jellegű feladatok, mint amilyenek sok helyen megjelentek a médiában és sértik a személyiségi jogokat, panasz sem érkezett ezzel kapcsolatban. Az alkoholfogyasztás mértékét próbálják kontrollálni, és sosem erőltetik. Alkoholos befolyásoltság miatt sem történt még olyan eset, ami miatt bármi panasz indokolt lett volna. Vendégeik is csak főiskolai hallgatók vagy náluk végzett hallgatók lehetnek, vagy olyan személyek, akiket személyesen ismernek. A gólyatáborokban a női és férfi szervezők aranyát igyekeznek fele-fele arányban elosztani. Mindig is törekedtek arra, hogy a szervezésben nők is segítsenek, hiszen hozzájuk is sok női hallgató érkezik, és figyelni kell rá, hogy pozitív élmény legyen számukra a tábor, mert itt indul el a főiskolai életük.

A **Károly Róbert Főiskola** vezetésének tájékoztatása szerint a Hallgatói Önkormányzat a gólyatáborban történő részvétel feltételeként egy felelősségvállalási nyilatkozat aláírását követelte meg a gólyáktól és a felsőbb éves hallgatóktól egyaránt. A nyilatkozatban az aláíró arra vállalt kötelességet, hogy az intézmény gólyatábor házirendjében foglaltakat betartja, továbbá az általa okozott károkat megtéríti. A résztvevő a nyilatkozat aláírásával kijelentette, hogy amennyiben agresszív vagy egyéb nem megfelelő magatartást tanúsít, akkor a táborból kizárható, és a tábor díjának visszatérítésére nem tarthat igényt.

A **Kecskeméti Főiskola** gólyatábora programjában az intézményt bemutató tájékoztatók, játékos vetélkedők mellett pl. tűz és balesetvédelmi oktatás is szerepel. (Hallgatói követelményrendszer VII. FEJEZET: A hallgatói balesetek megelőzésével kapcsolatos és a bekövetkezett balesetek esetén követendő előírások).

A **Nyíregyházi Főiskola** vezetésének pozitív tapasztalata, hogy az intézmény egy gólyatábort szervez, amelyet a szervezők úgy építenek fel, hogy kisebb csoportokat alakítanak ki a gólyák közül (nem karonként, szakonként, tagozatonként), és a csapatépítés a cél, a feladatok is ennek megfelelően fogalmazódnak meg. A gólyatáborba a rektor is minden évben elmegy, bemutatja az intézményt a leendő hallgatóknak, felhívja a figyelmüket a méltó viselkedésre, a morális elvárásokra, illetve előadást tart a Campus Kollégium vezetője és a Hallgatói Szolgáltató Központ néhány munkatársa is. A HÖT vezetése is a kis létszámú csoportok kialakítását emeli ki pozitív tapasztalatként, ezáltal a gólyák „családiasabb” környezetben ismerkedhetnek a leendő csoporttársaikkal. A kisebb csapatok ösztönzően hatnak a csapatépítésre és csapatösszetartás kialakítására, a csapatok tagjai könnyebben ismerkednek. A feladatokat is úgy alakítják ki, hogy azok elvégzése közben minél jobban megismerjék egymást a hallgatók.

A **Pető András Főiskolán** a gólyatáborok programjainak összeállítását, a vezetőséggel történő egyeztetést, és a gólyatáborban tett vezetői látogatást olyan jól működő pozitív gyakorlatnak gondolják, amelyeket szívesen megosztanak más felsőoktatási intézménnyel is.

A **Szolnoki Főiskola** nem nevesített külön jó gyakorlatot.

Az **Általános Vállalkozási Főiskola** nem nevesített külön jó gyakorlatot.

A **Budapesti Kommunikációs és Üzleti Főiskola** vezetése jó gyakorlatként elsőként a Hallgatói Önkormányzat és a főiskola öntevékeny csoportjainak éves gólyatábori kiadványát említi, amelynek kialakítási folyamatában a főiskola aktívan részt vesz, figyelemmel kíséri a tartalom alakulását. A kiadványok évről évre tartalmazzák a gólyatábor programjait, a főiskoláról, az oktatásról és a képzésekről szóló alapvető információkat, a legutóbbi kiadvány pedig a gólyatábor tematikus keretjátékait is bemutatta. Bevált és a jövőben is alkalmazandó gyakorlatnak tekintik, hogy a gólyatábor idején a szervezők egy csoportja 0-24 órás elérhetőséget biztosított a hallgatók problémáinak kezelésére (ez a lehetőség a kiadványokban „Bázis” néven megtalálható). Fontosnak és jó gyakorlatnak tartják a gólyatábori házi felelősi rendszert. Ennek keretében lakóegységenként mentorok, segítők vannak a gólyák mellett, akik ügyelnek a biztonságra, akikhez problémáikkal folyamatosan fordulhatnak.

Az **Edutus Főiskola** vezetése kifejezett pozitív gyakorlatot nem nevesít. Álláspontjuk szerint a gólyatáboroknak alapvetően a hallgatói képviselet és az intézmény vezetése közötti együttműködésben kell megvalósulnia, szoros intézményi kontroll mellett, amely egyrészt pénzügyi szempontból, másrészt pedig a gólyatábor programelemeinek véleményezése tekintetében jelent felügyeletet. A Hallgatói Önkormányzat a felsőoktatási intézmények közötti kooperációt szívesen ajánlaná más kisebb létszámú karok, intézmények számára.

A **Gábor Dénes Főiskola** a gólyatáborában a szervezők biztonsági szolgálatot alkalmaznak a gólyatábori szabályzat maradéktalan érvényesülésének érdekében. A HÖK a biztonsági szolgálat alkalmazását ajánlja. Fontos gyakorlatnak tartják, hogy a biztonsági szolgálat a szervezők (és a HÖK) felett álljon, hiszen mint az ELTE-s példa mutatja, nem szabad minden hatalmat megadni a HÖK-ösöknek. Jó gyakorlatnak tartják azt is, hogy külsős rendezvényszervező céggel bonyolítják le az utazás technikai részleteit.

Az **IBS Nemzetközi Főiskola** vezetésének tájékoztatása szerint a folyamatos kapcsolattartás az intézmény vezetői és a gólyatábor szervezői között náluk nagyon bevált. Azzal, hogy a gólyatábor tervezésétől kezdve egészen a résztvevők visszaérkezéséig nyomon követik a szervezést és a lebonyolítást, úgy ítélik meg, hogy a HÖK önállósága mellett mégis sikerül felügyeletet gyakorolniuk a tábor eseményei fölött. A mindenkori gólyatáborokban egyébként hivatásos őrző-védő szolgálat működik, ez olyan elvárás az IBS részéről, amit a HÖK tudomásul vesz, és tiszteletben is tart.

A **Zsigmond Király Főiskola** a korábbi években mindig elkülönített, elzárt területen bonyolította le a gólyatáborát, a be- és kilépés lehetőségének korlátozásával.

A **Tan Kapuja Buddhista Főiskolán** az idei tapasztalatok alapján a Főiskola vezetése jó gyakorlatként említi meg, hogy az emberi méltóságot maximálisan tiszteletben tartó, egymás jobb megismerését, illetve koncentrációt segítő csapatjátékok, valamint a reggeli jóga és meditáció, amik nagyban hozzájárultak, hogy az együtt töltött idő hasznosan, kiegyensúlyozottan és jó hangulatban teljen. A gólyatábor helyszínéül szolgáló Uszó Elvonulási Központ nomád körülményekre van berendezve, így a közös munkavégzés – tűzifa aprítása, főzés, stb. – az önellátáshoz elengedhetetlen. A tapasztalatok azt mutatják, hogy ezek a tevékenységek hatékonyan képesek összetartó közösségé formálni a résztvevő fiatalokat. Alkoholfogyasztás lényegében nem szokott előfordulni a gólyatábor időtartama alatt, amennyiben igen, csupán igen kis mennyiségben, míg a tudatmódosító szerek használata természetesen tiltott. A Hallgatói Önkormányzat válaszában arra hívta fel a figyelmet, hogy az intézmények és a hallgatói önkormányzatok vegyék ki a fejüket a homokból, és tisztázzák egymást közt, hogy mi a céljuk a gólyatáborral. Nehezen hiszik el, hogy az internet korában az intézmények vezetőinek nem volt arról tudomása, mi folyik náluk a gólyatáborokban. Továbbá érdemes lenne felülvizsgálni, hogy az érintett HÖK elnökök és tagok, hogy kerülhettek pozícióba egyáltalán, ha ilyen vállalhatatlan értékrendet képviselnek. Természetesen a Tan Kapuja Buddhista Főiskola sem hibátlan, azonban hosszú évek alatt elérték, hogy az intézmény vezetése, fenntartója és a diákság valamiféle közös cél felé tartson együtt.

Az **Apor Vilmos Katolikus Főiskola** a jó gyakorlatok közé sorolta a Hallgatói Önkormányzat belső szabályzatát, lelki programokat, sportlehetőségek biztosítását, továbbá –katolikus intézmény lévén – biztosították az érdeklődő gólyáknak a vasárnapi szentmisén való részvételt is.

A **Gál Ferenc Főiskola** vezetése jó gyakorlatként említi meg, hogy nem engedi el a kezét a szervező Hallgató Önkormányzatoknak, és így egy teljesen más koncepciójú gólyatábort élhet meg a hallgató. Természetesen vidám keretek között ismerkedhet meg hallgatótársaival, oktatóival, nevelőivel, az intézménnyel és magával a várossal. Mivel a főiskola viszonylag kis létszámmal bír, a táborok a szervezést és lebonyolítást illetően átláthatóbbak és a követhetőbbek.

A **Pápai Református Teológiai Akadémia** egyházi felsőoktatási intézményként gólyatáborát minden évben valamelyik dunántúli református egyházközség konferenciatelepén/táborhelyén rendezik meg. Ezzel a gesztussal igyekeznek már a képzés elején kapcsolatot teremteni a leendő szolgálati területtel, leendő lelkészkollégákkal. A fogadó gyülekezet lelkésze tartja a gólyatábor kegyességi alkalmait. A HÖK meghívása alapján valamely oktató tart előadás a leendő elsőéveseknek, többnyire az a személy, aki a tanulmányi idő alatt az évfolyamba tartozó hallgatók tutoraként különös figyelemmel fogja kísérni a hallgatók lelki és szellemi előmenetelét. A gólyatábor immár hagyományos menete szerint a hallgatók nem a menzán veszik igénybe a napi háromszori étkezést, hanem saját beosztásuk szerint maguk főznek, mosogatnak stb. Ennek anyagi előnyeit meghaladják a közös munkában szerzett személyes tapasztalatok, élmények biztosította előnyök. Ezen felül a Hallgatói Önkormányzatnak nincs külön javaslata a gólyatáborok szervezését illetően.

A **Pünkösdi Teológiai Főiskola** gólyatábori gyakorlata az „egyházi rendezvény” jegyeit hordozza magán. Nappali tagozatos hallgatókon kívül korosabb, levelező tagozatos hallgatók is vannak, akik mint dolgozó és családos személyek vesznek reszt a táborban. A rendezvényeket az intézmény vezetése által kirendelt vagy önként jelentkező oktató is látogatja.

A **Sapientia Szerzetesi Hittudományi Főiskola** nem nevesített külön jó gyakorlatot.

A **Sárospataki Református Teológiai Akadémia** keresztyén jellegéből adódóan a gólyatábor az ismerkedés, lelki épülés, hitben és elhívatásban való megerősödés ideje is. Az alkalmakon részt vesznek az intézmény oktatói is, valamint diákvezetőik (senior és esküdtfelügyelő) jelenléte is garantálja a tábor méltó lebonyolítását.

A **Veszprémi Érseki Hittudományi Főiskola** gólyatáborainak kiemelendő és pozitív visszhangot eredményező elemei a rendszeresen beiktatott közösségépítő programok, amelyek nemcsak a jövőbeni hallgatói létformára, hanem az etikus és elkötelezett hivatásválasztásra is felkészítenek. A gólyatábor szervezése során fontos kérdésnek tartják a leginkább költséghatékony szállás felkutatását, ezért az utóbbi két évben a Hallgatói Önkormányzat tagjai biztosítottak szállást családjaik tulajdonában lévő nyaralóikban. Ezekben az esetekben felmérték a lehetséges helyszínek előnyeit és hátrányait a potenciálisan szervezhető programok szempontjából. A helyszín kiválasztása után előre tájékozódtak az idegenforgalmi adóról, valamint egyeztettek a helyi önkormányzattal és a hatóságokkal a programról. A Hallgatói Önkormányzat igyekszik a táborban nagy hangsúlyt fektetni olyan közösségépítő programok szervezésére, melyek mind az önismeretet, mind a közösségi szellemet fejlesztik. Tapasztalataik és a hallgatói visszajelzések alapján a legkedveltebb ilyen programok a kiscsoportos játékok, amelyek leginkább a szociálterápiás szerepjátékokhoz hasonlíthatóak.